melléklet a 244/2023. (VIII.30.) határozathoz

**RENDELET-TERVEZET**

**Mór Városi Önkormányzata Képviselő-testületének
…/2023. (….) önkormányzati rendelete
a közterületek tisztán tartásáról és az elhagyott hulladék felszámolásához szükséges intézkedésekről**

Mór Városi Önkormányzat Képviselő-testülete a hulladékról szóló 2012. évi CLXXXV. törvény 35. § (1) bekezdés h) pontjában és a 88. § (4) bekezdés c) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX törvény 13. § (1) bekezdés 5. és 11. pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Fejér Vármegyei Kormányhivatal, mint környezetvédelmi igazgatási szerv és a környezet védelmének általános szabályairól szóló 1995. évi LIII. törvény 46. § (2) bekezdés c) pontjában biztosított véleményezési jogkörében eljáró Fejér Vármegyei Önkormányzat véleményének kikérésével a következőket rendeli el:

**1. A közterületek tisztán tartásával kapcsolatos feladatok**

**1. §**

A köztisztaság megőrzésében mindenki köteles közreműködni és a települési környezet szennyezését, fertőzését, elhagyott hulladéklerakatok kialakulását eredményező tevékenységtől és magatartástól tartózkodni.

**2. §**

Az önkormányzat gondoskodik a közterületek szervezett, folyamatos tisztán tartásáról, a közterületek igénybevételéhez igazodó mennyiségben hulladékgyűjtő edények kihelyezéséről és ürítéséről, a közterületeken keletkezett települési hulladék összegyűjtéséről és elszállításáról. A közterületek tisztán tartása költségeinek fedezetét az önkormányzat a költségvetésében biztosítja.

**3. §**

Az ingatlanhasználó köteles a köztisztasággal és a települési szilárd hulladékkal összefüggő tevékenységekről szóló 1/1986. (II.21.) ÉVM-EüM együttes rendelet 6. §-ában foglalt előírásokat betartani.

**2. Az elhagyott hulladék felszámolásához szükséges intézkedések**

**4. §**

Az önkormányzat lakossági bejelentés alapján vagy hivatalból végzi a település közigazgatási területén belül az elhagyott hulladék felderítését. Az elhagyott hulladék felderítése a Móri Polgármesteri Hivatal (a továbbiakban: Hivatal) útján történik. A település területén elhagyott hulladék felszámolása költségeinek fedezetét az önkormányzat a költségvetésében biztosítja.

**5. §**

(1) Az elhagyott hulladék felderítője helyszíni szemle keretében meghatározza a hulladék pontos helyét, mennyiségét, típusát, jellegét és amennyiben lehetséges, a hulladék tulajdonosát vagy korábbi birtokosát.

(2) Amennyiben az elhagyott hulladék magántulajdonban álló ingatlanon található, az elhagyott hulladék felderítője a rendelkezésére álló adatok megküldésével haladéktalanul eljárást kezdeményez a területileg illetékes hulladékgazdálkodási hatóságnál az elhagyott hulladék felszámolása érdekében.

(3) Amennyiben az elhagyott hulladék állami vagy önkormányzati tulajdonban levő ingatlanon található, a felderítő a hulladékról szóló törvénynek a nemzeti vagyonról szóló törvény hatálya alá tartozó ingatlan esetében alkalmazandó rendelkezésének megfelelően jár el.

(4) A Hivatal az elhagyott hulladék fellelésének helyszíneiről nyilvántartást vezet és az engedély nélküli hulladék-elhelyezéssel leginkább érintett helyszíneket rendszeresen ellenőrzi.

**3. Záró rendelkezések**

**6. §**

Ez a rendelet a kihirdetését követő napon lép hatályba.

**7. §**

Hatályát veszti Mór Városi Önkormányzat Képviselő-testületének a hulladékgazdálkodás helyi rendjéről és a köztisztaságról szóló 37/2015. (IX.2.) önkormányzati rendelete.